Na temelju članka 98. i 118. Zakona o odgoju i obrazovanju u osnovnoj i srednjoj školi (NN 87/08., 86/09., 92/10., 105/10., 90/11., 5/12., 16/12., 86/12., [126/12](http://www.zakon.hr/cms.htm?id=182)., [94/13](http://www.zakon.hr/cms.htm?id=480). i [152/14](http://www.zakon.hr/cms.htm?id=1671).), čl.9. Pravilnika o kriterijima za izricanje pedagoških mjera (NN 94/15) i članka 89. Statuta Klasa: 012-03/15-01/5 , Urbroj: 2171-01-18-01-15-9, Školski odbor Talijanske osnovne škole – Scuola elementare italiana „Bernardo Benussi“ Rovinj – Rovigno je nakon zaprimljene prethodne suglasnosti Gradskog vijeća Grada Rovinja-Rovigno Klasa: 602-02/15-01/40, Urbroj: 2171-01-01-16-4 od 01. ožujka 2016. godine na sjednici dana 31. ožujka 2016.g. donio

**Izmjene i dopune Statuta**

**Talijanske osnovne škole – Scuola elementare italiana**

**„Bernardo Benussi“ Rovinj – Rovigno**

**Članak 1.**

U Statutu Talijanske osnovne škole – Scuola elementare italiana ‘’Bernardo Benussi’’ Rovinj – Rovigno KLASA: 012-03/15-01/7, UR.BROJ: 2171-01-08-0-15-9 od 29. kolovoza 2015. godine (u daljnjem tekstu Statut) **u članku 142. stavak 3. mijenja se i glasi:**

(3) Neopravdanim izostankom smatra se izostanak za koji razredniku nije dostavljena liječnička ispričnica ili ispričnica nadležne institucije, koju je potpisao i roditelj.

**Iza stavka 3. dodaju se stavci 4. i 5. koji glase:**

(4) Neopravdanim izostankom ne smatra se izostanak s nastave za koji je roditelj unaprijed tražio i dobio odobrenje i to:

- u hitnim slučajevima usmeno od učitelja**/**nastavnika za izostanak s njegova sata;

- pisano od razrednika za izostanak do 3 radna dana, ravnatelja za izostanak do 7 radnih dana i učiteljskog vijeća za izostanak do 15 radnih dana.

(5) Tijekom školske godine roditelj može osobno ili pisanim putem opravdati izostanak svog djeteta za koji nije dostavljena ispričnica iz stavka 3. ovoga članka u trajanju od najviše tri radna dana, koji ne mogu biti uzastopni.

**Članak 2.**

**Članak 169. mijenja se i glasi:**

(1) Pedagoške mjere izriču se zbog povrede dužnosti, neispunjavanja obveza, nasilničkog ponašanja i drugih neprimjerenih ponašanja (u daljnjem tekstu: neprihvatljiva ponašanja).

(2) Svrha izricanja pedagoške mjere je da se njezinim izricanjem utječe na promjenu ponašanja učenika kojem je mjera izrečena te da bude poticaj na odgovorno i primjerno ponašanje drugim učenicima. Pedagoške mjere trebaju potaknuti učenike na preuzimanje odgovornosti i usvajanje pozitivnog odnosa prema školskim obvezama i okruženju.

(3) Kriteriji na temelju kojih se izriče pedagoška mjera trebaju biti takvi da potaknu učenika na odustajanje od neprihvatljivih oblika ponašanja i usvajanje prihvatljivih oblika ponašanja, u skladu s pravilima i kućnim redom škole.

(4) Izricanje pedagoških mjera temelji se na principima postupnosti, proporcionalnosti, pravednosti i pravodobnosti.

(5) Pedagoške mjere izriču se prema težini neprihvatljivog ponašanja.

(6) Neprihvatljiva ponašanja na temelju kojih se izriču pedagoške mjere iz članka 170. stavka 1. podijeljena su ovisno o težini na: **lakša, teža, teška i osobito teška**.

(7) **Lakšim neprihvatljivim ponašanjima** iz stavka 6. ovoga članka smatra se:

a) ometanje odgojno-obrazovnoga rada (npr. izazivanje nereda, stvaranje buke, pričanje nakon usmene opomene učitelja/nastavnika ili dovikivanje tijekom odgojno-obrazovnoga rada);

b) onečišćenje školskoga prostora i okoliša (npr. bacanje smeća izvan koševa za otpatke);

c) oštećivanje imovine u prostorima škole ili na drugome mjestu gdje se održava odgojno-obrazovni rad nanošenjem manje štete (npr. šaranje, urezivanje u namještaj);

d) nedopušteno korištenje informacijsko-komunikacijskih uređaja tijekom odgojno-obrazovnoga rada;

e) pomaganje ili poticanje ulaska neovlaštenih osoba u školski prostor;

f) poticanje drugih učenika na neprihvatljiva ponašanja;

g) uznemiravanje učenika ili radnika škole odnosno druge aktivnosti koje izazivaju nelagodu u drugih osoba, nakon što je učenik na to upozoren;

h) korištenje nedopuštenih izvora podataka u svrhu prepisivanja.

(8) **Težim neprihvatljivim ponašanjima** iz stavka 6. ovoga članka smatra se:

a) ometanje odgojno-obrazovnoga rada na način da je onemogućeno njegovo daljnje izvođenje;

b) povreda dostojanstva druge osobe omalovažavanjem, vrijeđanjem ili širenjem neistina i glasina o drugome učeniku ili radniku škole;

c) unošenje ili konzumiranje psihoaktivnih sredstava u prostor škole ili na drugo mjesto gdje se održava odgojno-obrazovni rad;

d) dovođenje ili pomaganje prilikom dolaska neovlaštenim osobama koje su nanijele štetu osobama ili imovini u prostoru škole ili na drugome mjestu gdje se održava odgojno-obrazovni rad;

e) namjerno uništavanje imovine nanošenjem veće štete u prostoru škole ili na drugome mjestu gdje se održava odgojno-obrazovni rad;

f) prikrivanje nasilnih oblika ponašanja;

g) udaranje, sudjelovanje u tučnjavi i druga ponašanja koja mogu ugroziti sigurnost samog učenika ili druge osobe, ali bez težih posljedica;

h) korištenje ili zlouporaba podataka drugog učenika iz pedagoške dokumentacije;

i) klađenje ili kockanje u prostorima škole ili na drugome mjestu gdje se održava odgojno-obrazovni rad;

j) prisvajanje tuđe stvari.

(9) **Teškim neprihvatljivim ponašanjima** iz stavka 6. ovoga članka smatra se:

a) izazivanje i poticanje nasilnog ponašanja (npr. prenošenje netočnih informacija koje su povod za nasilno ponašanje, skandiranje prije ili tijekom nasilnog ponašanja, snimanje događaja koji uključuje nasilno ponašanje i slična ponašanja);

b) nasilno ponašanje koje nije rezultiralo težim posljedicama;

c) krivotvorenje ispričnica ili ispitnih materijala;

d) neovlašteno korištenje tuđih podataka za pristup elektroničkim bazama podataka škole bez njihove izmjene;

e) krađa tuđe stvari;

f) poticanje grupnoga govora mržnje;

g) uništavanje službene dokumentacije škole;

h) prisila drugog učenika na neprihvatljivo ponašanje ili iznuda drugog učenika (npr. iznuđivanje novca);

i) unošenje oružja i opasnih predmeta u prostor škole ili drugdje gdje se održava odgojno-obrazovni rad.

(10) **Osobito teškim neprihvatljivim ponašanjima** iz stavka 6. ovoga članka smatra se:

a) krivotvorenje pisane ili elektroničke službene dokumentacije škole;

b) objavljivanje materijala elektroničkim ili drugim putem, a koji za posljedicu imaju povredu ugleda, časti i dostojanstva druge osobe;

c) teška krađa odnosno krađa počinjena na opasan ili drzak način, obijanjem, provaljivanjem ili svladavanjem prepreka da se dođe do stvari;

d) ugrožavanje sigurnosti učenika ili radnika škole korištenjem oružja ili opasnih predmeta u prostoru škole ili na drugome mjestu gdje se održava odgojno-obrazovni rad;

e) nasilno ponašanje koje je rezultiralo teškim emocionalnim ili fizičkim posljedicama za drugu osobu. ''

(11) Pedagoška mjera izriče se i zbog neopravdanih izostanaka s nastave.

**Članak 3.**

**Članak 170. mijenja se i glasi:**

(1) Pedagoške mjere zbog povreda dužnosti, neispunjavanja obveza i nasilničkog ponašanja u osnovnoj školi su:

- opomena,

- ukor,

- strogi ukor

**-** preseljenje u drugu školu.

(2) Pedagoške mjere opomene i ukora izriču se za tekuću školsku godinu.

(3) Mjera strogog ukora i preseljenje u drugu školu vrijedi do kraja osnovnog odgoja i obrazovanja.

(4) Za povredu dužnosti i obveza u jednom postupku učeniku se može izreći samo jedna pedagoška mjera.

**Članak 4.**

**Članak 171. mijenja se i glasi:**

Pedagoška mjera opomene izriče se nakon drugog evidentiranog lakšeg neprihvatljivog ponašanja iz članka 169. stavka 7. ovoga Statuta ili u slučaju da je učenik neopravdano izostao više od 0,5% nastavnih sati od ukupnoga broja sati u koje je trebao biti uključen tijekom nastavne godine.

**Članak 5.**

**Članak 172. mijenja se i glasi:**

Pedagoška mjera ukora izriče se zbog težeg neprihvatljivog ponašanja iz članka 169. stavka 8. ovoga Statuta ili u slučaju da je učenik neopravdano izostao više od 1% nastavnih sati od ukupnoga broja sati u koje je trebao biti uključen tijekom nastavne godine.

**Članak 6.**

**Članak 173. mijenja se i glasi:**

Pedagoška mjera strogog ukora izriče se zbog teškog neprihvatljivog ponašanja iz članka 169. stavka 9. ovoga Statuta ili u slučaju da je učenik neopravdano izostao više od 1,5% nastavnih sati od ukupnoga broja sati u koje je trebao biti uključen tijekom nastavne godine.

**Članak 7.**

**Članak 174. kao i naslov iznad njega brišu se.**

**Članak 8.**

**Članak 175. mijenja se i glasi:**

Pedagoška mjera preseljenja u drugu školu izriče se zbog osobito teškog neprihvatljivog ponašanja iz članka 169. stavka 10. ovoga Statuta ili u slučaju da je učenik neopravdano izostao više od 2% nastavnih sati od ukupnoga broja sati u koje je trebao biti uključen tijekom nastavne godine.

**Članak 9.**

**Iza članka 175. dodaje se članak 175.a koji glasi:**

(1) Učeniku kojemu je već izrečena pedagoška mjera iz članka 171. ili 172. ovoga Statuta ponavlja se prethodno izrečena pedagoška mjera u slučaju neprihvatljivog ponašanja manje ili iste težine za koje mu još nije izrečena pedagoška mjera. Ista pedagoška mjera može se izreći najviše dva puta tijekom školske godine. U slučaju da se učenik ponovno neprihvatljivo ponaša, izriče se pedagoška mjera sljedeće težine.

(2) Učeniku kojemu je već izrečena jedna od pedagoških mjera iz članka 171. ili 172. ovoga Statuta izriče se sljedeća teža mjera u slučaju ponavljanja neprihvatljivog ponašanja za koju mu je već izrečena pedagoška mjera.

(3) Učeniku kojemu je već izrečena pedagoška mjera iz članka 173. ovoga Statuta izriče se pedagoška mjera iz članka 175. ovoga Statuta u slučaju bilo kojega neprihvatljivog ponašanja iz članka 169. stavka 9. ovoga Statuta, odnosno dva neprihvatljiva ponašanja iz članka 169. stavka 7. i stavka 8. ovoga Statuta.

(4) Učeniku osnovne škole kojem je izrečena pedagoška mjera preseljenja u drugu školu, a koji se i dalje neprimjereno ponaša, može se, sukladno odredbama ovog Statuta izreći pedagoška mjera izuzev mjere preseljenja u drugu školu.

**Članak 10.**

**U članku 176. stavku 3. riječi:** ''i odgojno obrazovni tretman produženog stručnog postupka'' **brišu se.**

**Stavak 4. mijenja se i glasi:**

(4) Pedagoškoj mjeri preseljenja u drugu školu odlučuje ravnatelj rješenjem na temelju obavijesti učiteljskog vijeća.

**Iza stavka 4. dodaje se stavak 5. koji glasi:**

(5) Do donošenja odluke o izricanju pedagoške mjere ravnatelj može rješenjem privremeno udaljiti učenika iz odgojno-obrazovnoga procesa, o čemu je dužan pisanim putem izvijestiti roditelja i nadležni centar za socijalnu skrb. Nakon donošenja odluke o izricanju pedagoške mjere, rješenje o privremenom udaljenju će se ukinuti.

**Članak 11.**

**Članak 177. mijenja se i glasi:**

(1) Svako izricanje pedagoške mjere temelji se na bilješkama iz pedagoške dokumentacije i/ili službenim bilješkama stručnih suradnika i/ili ravnatelja, a ako je potrebno i na mišljenjima drugih nadležnih institucija.

(2) Prije izricanja pedagoške mjere odgojno-obrazovni radnici škole dužni su međusobno se konzultirati, kontaktirati roditelja učenika, a ako je potrebno mogu se konzultirati i sa školskim liječnikom, drugim stručnjakom ili nadležnim centrom za socijalnu skrb radi upoznavanja osobina i mogućnosti učenika te uklanjanja uzroka koji sprečavaju ili otežavaju njihov pravilan razvoj kako bi se ublažili rizični i pojačali zaštitni čimbenici u razvoju učenika.

(3) U obrazloženju pedagoške mjere navest će se mjesto, vrijeme i način na koji je došlo do neprihvatljivog ponašanja te posljedice koje su nastupile ili su mogle nastupiti. Obrazloženje mora sadržavati i podatke o prethodno poduzetim preventivnim mjerama te prijedloge za pružanje pomoći i potpore učeniku s ciljem otklanjanja uzroka neprihvatljivog ponašanja.

(4) U postupku izricanja pedagoških mjera učitelji/nastavnici, stručni suradnici i ravnatelj (u daljnjem tekstu: odgojno-obrazovni radnici) dužni su voditi računa o dobi učenika, njegovoj psihofizičkoj razvijenosti i osobinama, ranijem ponašanju, okolnostima koje utječu na učenikov razvoj, okolnostima u kojima se neprihvatljivo ponašanje dogodilo te drugim okolnostima.

(5) Prije izricanja mjere učeniku se mora omogućiti savjetovanje s odgojno-obrazovnim radnikom te izjašnjavanje o činjenicama i okolnostima koje su važne za donošenje odluke o opravdanosti izricanja pedagoške mjere. Roditelj mora biti informiran o neprihvatljivom ponašanju, načinu prikupljanja informacija, prikupljenim informacijama koje su važne za donošenje odluke o izricanju pedagoške mjere.

(6) Mjera se može izreći i bez izjašnjavanja učenika ako se učenik bez opravdanoga razloga ne odazove pozivu razrednika ili druge ovlaštene osobe.

(7) Mjera se može izreći i bez informiranja roditelja, što je propisano stavkom 2. ovoga članka, ako se roditelj ne odazove ni pisanom pozivu na razgovor.

(8) Pedagoška mjera opomene i ukora mora se izreći najkasnije u roku od 15 dana od dana saznanja za neprihvatljivo ponašanje učenika zbog kojeg se izriče.

(9) Pedagoška mjera strogog ukora učeniku osnovne škole mora se izreći najkasnije u roku od 30 dana od dana saznanja za neprihvatljivo ponašanje učenika zbog kojeg se izriče.

(10) Pedagoška mjera preseljenja u drugu školu učeniku osnovne škole mora se izreći najkasnije u roku od 60 dana od dana saznanja za neprihvatljivo ponašanje učenika zbog kojeg se izriče.

(11) Pedagoška mjera mora se izreći u roku od 15 dana ako je učenik rješenjem ravnatelja privremeno udaljen iz odgojno-obrazovnog procesa. Vrijeme privremenog udaljavanja iz odgojno-obrazovnog procesa ne smatra se neopravdanim izostankom učenika.

**Članak 12.**

**U članku 179. stavak 2. briše se.**

**Dosadašnji stavak 3. postaje stavak 2.**

**Članak 13.**

**U članku 180. stavak 3. briše se.**

**Dosadašnji stavak 4. postaje stavak 3.**

**Stavak 5. briše se.**

**Dosadašnji stavak 6. postaje stavak 4.**

**Članak 14.**

**Članak 181. mijenja se i glasi:**

(1) Ako je učeniku izrečena pedagoška mjera opomene, ukora ili strogog ukora kao mjera upozorenja, roditelj odnosno skrbnik ima pravo prigovora ravnatelju škole u roku od 7 dana od dana primitka pedagoške mjere upozorenja.

(2) Ako je učeniku izrečena pedagoška mjera preseljenja u drugu školu, roditelj odnosno skrbnik ima pravo u roku od 15 dana od primitka rješenja o izrečenoj pedagoškoj mjeri preseljenja u drugu školu, podnjeti žalbu sukladno odredbama Zakona o odgoju i obrazovanju u osnovnoj i srednjoj školi te odredbama Zakona o općem upravnom postupku.

**Članak 15.**

**Iza članka 181. dodaje se članak 181. a koji glasi:**

**(**1) Žalba protiv rješenja iz članka 176. stavka 4. i 5. ovoga Statuta podnosi se ravnatelju, a o žalbi odlučuje Ministarstvo.

(2) Žalba se podnosi pisano ili izjavom na zapisnik u roku od 15 dana od primitka rješenja o izrečenoj pedagoškoj mjeri.

(3) Žalba odgađa izvršenje rješenja o izrečenoj pedagoškoj mjeri.

**Članak 16.**

**U članku 242.** umjesto rimskog broja: ''XI'' stavlja se rimski broj: ''X'', a iza broja 166 stavlja se točka.

**Članak 17.**

(1) Ove Izmjene i dopune Statuta stupaju na snagu osmog dana od dana objave na oglasnoj ploči Škole, a nakon dobivene prethodne suglasnosti Osnivača.

Predsjednica Školskog odbora:

Oriana Matošević

\_\_\_\_\_\_\_\_\_\_\_\_\_\_\_\_\_\_\_\_\_\_

Ove Izmjene i dopune Statuta objavljene su na oglasnoj ploči Škole dana 01. travnja 2016. godine a stupaju na snagu 01. travnja 2016. godine.

Ravnateljica Škole:

Gianfranca Šuran, prof.

\_\_\_\_\_\_\_\_\_\_\_\_\_\_\_\_\_\_\_\_\_

KLASA - SIG.AMM.: 012-03/16-01/1

URBROJ - N.PROT.: 2171-01-18-01-16-2